1–3. szám
2003.

Főigazgatósági Tájékoztató 
A Főigazgatósági Tájékoztató RTF formátumban letölthető
 a JGYTF Kar Internetes honlapjáról: 
www.jgytf.u-szeged.hu/foigtaj 
Szegedi Tudományegyetem Juhász Gyula Tanárképző Főiskolai Kar 
H-6725 Szeged, Boldogasszony sgt. 6. 
Tel.: +36 (62) 546-051, Fax: +36 (62) 420-953 

Tartalom

I. A főiskolai Kari Tanács üléSei 		4

II. HATÁROZATOK 		4

III. KÖZLEMÉNYEK 
 	 1. 	Új évi fogadás 		5
 	 2. 	Nyílt Nap a JGYTFK-n 		5
 	 3. 	Kihelyezett Nyílt Napok 		5
 	 4. 	PR anyagok a Nyílt napok rendezvényeire 		5
 	 5. 	Diplomaátadó ünnepség 		6
	6. 	Főiskolai logó kiállítás 		6
 	 7. 	TÁK díj 		6
 	 8. 	Egységvezetői értekezlet: 2003. február 18. 		7
	9. SZÖG ART 		7
	10. Kiállítás a Rajz- művészettörténet tanszéken 		7
	11. 	Könyvtári hírek 		7
	12. Könyvtári Információs Központ 		7
	13. Megjelent Lénárd Tibor könyve 		7
	14.	A Magyar Tudományos Akadémia híreiből: Békési professzor tagságújítása 		8
	
IV. NEMZETKÖZI KAPCSOLATOK 		8

V. AZ SZTE JGYTFK IFJÚSÁGI BIZOTTSÁG SZERVEZETI ÉS MŰKÖDÉSI ÜGYRENDJE (2003.) 		10

VI. AZ SZTE JGYTFK IFJÚSÁGI BIZOTTSÁG (PROGRAMTERVEZET, MUNKATERV – 2003.) 		11

VII. VÁLOGATÁS A FŐISKOLAI LOGO-PÁLYÁZATRA BEÉRKEZETT MŰVEKBŐL 		12

I.
A  főiskolai Kari Tanács ülései

A Főiskolai Kari Tanács 2003. február 6-án ülést tartott. A napirend a következő volt:

1. 	Javaslat a Gyakorló Iskola új alapító okiratára (előterjesztő: Bácsi János igazgató)
2. 	Javaslat művészeti alapiskola indítására (előterjesztő: Bácsi János igazgató)
3. 	Javaslat a Tanulmányi, Kredit- és Vizsgaszabályzat technikai módosítására (előterjesztő: Mágoriné dr. Huhn Ágnes a TB elnöke)
4. 	A 2002/2003. II. félévi alkotószabadságok bejelentése (előterjesztő: dr. Galambos Gábor főigazgató)
5. 	Általános nyelvészeti tárgyak modul (előterjesztő: dr. Galambos Gábor főigazgató)
6. 	Különeljárási díjak (előterjesztő: Nagy Zoltán HÖK elnök)
7. 	Tájékoztató a MAB jelentésről, stratégiai tervek (előterjesztő: dr. Galgóczi László főigazgató-helyettes)
8. 	Egyebek

II.
HATÁROZATOK
A SZEGEDI TUDomÁNYEGYETEM
Juhász Gyula Tanárképző Főiskolai Kar
KARI TANÁCSÁNAK
2003. február 6-án tartott ülésén
hozott HATÁROZATAI

1. 	A Szegedi Tudományegyetem Juhász Gyula Tanárképző Főiskolai Kar Tanácsa a 1/ 2003. (II. 06.) KT. számú HATÁROZATÁVAL 13 igen, 0 nem, 0 tartózkodás nyílt szavazattal elfogadja a napirendi pontok tárgyalását.
2. 	A Szegedi Tudományegyetem Juhász Gyula Tanárképző Főiskolai Kar Tanácsa a 2/ 2003. (II. 06.) KT. számú HATÁROZATÁVAL 13 igen, 0 nem, 0 tartózkodás nyílt szavazattal támogatja a művészeti alapiskolai tevékenység engedélyezésére vonatkozó kérelmet, valamint annak folyományaként elfogadja a Szegedi Tudományegyetem Juhász Gyula Tanárképző Főiskolai Kar Gyakorló Általános Iskola módosított alapító okiratát.
3. 	A Szegedi Tudományegyetem Juhász Gyula Tanárképző Főiskolai Kar Tanácsa a 3/ 2003. (II. 06.) KT. számú HATÁROZATÁVAL 14 igen, 0 nem, tartózkodás nyílt szavazattal elfogadja a Tanulmányi, Kredit- és Vizsgaszabályzat 59, 137, és a 138. pontjára vonatkozó módosítást az alábbiak szerint:
a) 	Így a TKVSZ 59. pontja helyesen: A tanulmányok időtartama alatt méltánylást érdemlő okból – nem értve ide a tanulmányi mulasztásokat – a hallgató évkihagyás engedélyezését kérheti. Az évkihagyás egy évre és legfeljebb két alkalommal engedélyezhető. Az engedélyre vonatkozó kérelmet legkésőbb a szorgalmi időszak vége előtt két héttel lehet a Tanulmányi Bizottsághoz benyújtani.
b) 	Így a TKVSZ 137. pontja helyesen: A szakdolgozatot a nyolc féléves képzés esetén az V., VI. és VII. félévben, a hat féléves képzés esetén a IV. és V. félévben a leckekönyvbe is be kell jegyezni; a választott témát fel kell tüntetni a „hivatalos bejegyzések” rovatban. A folyamatos tevékenységet a konzulens félévenként aláírásával igazolja. A szakdolgozati téma módosítása a VII. félévben, hat féléves képzés esetén az V. félévben legkésőbb a tantárgyfelvétel időszak végéig engedélyezhető.
c) 	Így a TKVSZ 138. pontja helyesen: A záróvizsgázó hallgatók a szakdolgozatot az éves kari naptárban meghatározott időpontig kötelesek leadni a Tanulmányi Osztályra. Ennek hiányában a záróvizsga jelentkezését érvényteleníteni kell.

III.
KÖZLEMÉNYEK
(A Közlemények rovatban megjelentek sorrendiségét az időrendiség határozza meg.)
1. 	Új évi fogadás. Dr. Galambos Gábor a Juhász Gyula Tanárképző Főiskolai Kar főigazgatója 2003. január 7-én (kedden) új évi fogadást tartott a főiskolai kar egység- és tanszékvezetői tiszteletére. A Szegedi Tudományegyetem részéről megtisztelték jelenlétükkel karunkat: dr. Benedek György tudományos rektorhelyettes, dr. Boda Márta az EFK kari főigazgatója, dr. Falkay György a GYTK dékánja, dr. Lednitzky András az ÁOK dékáni hivatalvezetője, dr. Lonovics János az ÁOK dékánja, dr. Máder Béla a SZTE Központi Könyvtár igazgatója, dr. Mezősi Gábor a TTK dékánja, dr. Seres László hallgatói ügyekért felelős rektorhelyettes, dr. Szabó Gábor rektorhelyettes, az Élelmiszeripari Főiskolai Kar főigazgatója, dr. Telegdy Gyula akadémikus az MTA Szegedi Akadémiai Bizottság elnöke, dr. Tráser Ferenc gazdasági és műszaki főigazgató, dr. Visy Csaba oktatási rektorhelyettes, Kerek Ferenc a Zeneművészeti Konzervatórium igazgatója, a Polgármesteri Hivatal képviseletében Novák István főépítész, Pászti Ágnes tanácsnok és dr. Ollé György ügyvéd
2. 	Nyílt Nap a JGYTFK-n. A Szegedi Tudományegyetem Juhász Gyula Tanárképző Főiskolai Kar 2003. január 24-én (pénteken) 10 órakor a szegedi Belvárosi Moziban (Deák Ferenc u. 12.) tartotta idei Nyílt Napját. Az általános tájékoztatót dr. Homor Géza általános és oktatási főigazgató-helyettes, a felvételi tájékoztatót Mihály Illésné, a tanulmányi osztály vezetője tartotta. A program után a tanulók, szülők és az érdeklődők megtekintették a tanszékeket, ahol további információt kaphattak.
3. 	Kihelyezett Nyílt Napok. 2003. január 28 és február 5-e között az SZTE JGYTFK kihelyezett nyílt napokat tartott régiónk városaiban (lásd 1. sz. táblázat). A kihelyezett nyílt napokra 36 gimnázium és szakközépiskola diákjai és osztályfőnökei kaptak meghívást. Általános tájékoztatót tartottak: dr. Galgóczi László, dr. Tóth Szergej, dr. Homor Géza főigazgató-helyettesek, felvételi tájékoztatót tartottak: Mihály Illésné, a tanulmányi osztály vezetője és Szolgáné dr. Rózsa Zsuzsanna személyügyi és hivatalvezető. A szakokat dr. Dombiné dr. Kemény Erzsébet, dr. Miskolczi József, dr. Madarász Klára, Maczelka Noémi, dr. Nánai László, Barátné dr. Hajdú Ágnes tanszékvezetők, illetve oktatók képviselték. A kihelyezett nyílt napok mindegyikén bemutatásra került a Szegedi Tudományegyetem Juhász Gyula Tanárképző Főiskolai Kar című referenciafilm.
4. 	PR anyagok a Nyílt napok rendezvényeire. A 2003. év nyílt napok rendezvényeire, illetve a felvételizők tájékoztatására a JGYTFK a következő tájékoztató anyagokat készítette el. SZTE JGYTFK Tájékoztató füzet, az összes szak ismertetője, reklám naptár, főiskolai könyvjelző, A2, ill. A3-as méretű főiskolai plakát, főiskolai képeslapok. A nyomtatott anyagokkal egyidőben kerültek fel a főiskolai honlapra a felvételizők tájékoztatására a választható szakokról szóló ismertetők, a saját vizsgatárgyak felvételi követelményei az államilag finanszírozott képzésre jelentkezőknek, ill. a felvételi elbeszélgetés témakörei a költségtérítéses képzésre jelentkezőknek (http://www.jgytf.u-szeged.hu/inform/felveteli/index.html)
5. 	Diplomaátadó ünnepség. Az SZTE JGYTFK 2003. január 25-én tartotta az év első diplomaátadó ünnepségét a főiskolai kar Dísztermében. Negyvenhatan vehették át angol nyelvtanár, pedagógia, művelődésszervező, könyvtár, ének-zene, pedagógia-testnevelés, angol-francia, francia-történelem, francia-művelődésszervező, számítástechnika, olasz nyelvtanár, német-művelődésszervező, német nemzetiségi-művelődésszervező, magyar-hittanár, testnevelés-rekreáció, környezetvédelem, angol-pedagógia, magyar-művelődésszervező, angol-testnevelés, román-rajz, rajz-művelődésszervező, angol-művelődésszervező, biológia-kémia, földrajz-rajz, számítástechnika-technika, angol-német, német nyelvtanári szakos diplomájukat. A diplomaátadó ünnepség elnöksége: dr. Tóth Szergej főigazgató-helyettes, Mihály Illésné, a tanulmányi osztály vezetője. Az ünnep előkészületeiért felelős Cseh Attila, a Kulturális és rendezvényiroda vezetője, ill. Tőke Jenő a Műszaki és gondnoki iroda vezetője volt. Ezúton köszönjük meg munkájukat.

Kihelyezett Nyílt napok 2003

időpont	Vezetőség	TO,
Tanszékv.	Város	iskola neve	
2003.					
jan. 28. 	dr. Galgóczi László	Mihály Illésné
Dr. Dombiné 
dr. Kemény Erzsébet	Csongrád	Batsányi János Gimnázium és Szakközépiskola	
jan. 28. 	dr. Galgóczi László	Mihály Illésné	Szentes	Horváth Mihály Gimnázium	
jan. 28. 	dr. Homor Géza	Cseh Attila, Miskolczi József, Madarász Klára	Kiskunfélegyháza	Móra Ferenc Gimnázium	
jan. 30.
	dr. Galgóczi László	Mihály Illésné,
Cseh Attila	Békéscsaba	Rózsa Ferenc Gimnázium	
febr. 3. 	dr. Homor Géza 	
	Kiskunhalas	Bibó István Gimnázium	
febr. 3. 	dr. Nánai László	Mihály Illésné 
	Kiskunhalas	Szilárdi Áron Református Gimnázium
	
febr. 4. 
	dr. Tóth Szergej	Mihály Illésné,
Maczelka Noémi	Kiskőrös	Petőfi Sándor Gimnázium, Kertészeti Szakközépiskola és Kollégium	
febr. 4. 	dr. Tóth Szergej	Mihály Illésné,
Maczelka Noémi	Kalocsa	Szent István Gimnázium	
febr. 5. 
	dr. Tóth Szergej
Szolgáné dr. Rózsa Zsuzsanna	Barátné dr. Hajdú Ágnes	Gyula	Erkel Ferenc Gimnázium és Informatikai Szakképző Iskola	
1. sz. táblázat
6. 	Főiskolai logó kiállítás. 2003. február 11-én (kedden) az SZTE JGYTFK Hallgatói önkormányzat rendezésében főiskolai logó kiállítás és díjátadás volt a Tamási Áron Klub újraszületésének első évfordulója alkalmából. Nagy Zoltán Péter köszöntötte a megjelenteket abból az alkalomból, hogy 1 éve nyitott újra a Főiskola klubja. A HÖK elnöke értékelte az eltelt időszakot és röviden vázolta a közeljövő terveit. Felkérésére Szekeres Ferenc grafikusművész, a két pályázat zsűri elnöke mondott néhány szót a pályaművekről. „Egy éve volt ugyan a TÁK logópályázat, de még most is nehéz helyzetben vagyok – ha végignézve a pályaműveken – hirtelen választani kellene közülük.” Nagyon szép munkák készültek, nagyon erős volt a „mezőny”, ám úgy érzi, hogy ennek ellenére sikerült a legkiforrottabbat megtalálni a végleges arculathoz (lásd … oldal). Hasonlóan nehéz helyzetben volt a zsűri, amikor a főiskolás pólóra kellett megtalálni a megfelelő pályaművet. (a győztes emblémával díszített pólók azóta elkészültek – szerk. megj.). Az eseményen adták át a TÁK díjat (lásd 7. pont). 
7. 	TÁK díj. 2003. február 11-én (kedden) az SZTE JGYTFK HÖK elnöke a Hallgatói Önkormányzat korábbi ülésén megalapított TÁK díjakat adott át, amelyet a mindenkori HÖK elnök, kulturális referens és az irodavezető döntése alapján adományoznak annak a hallgatónak, oktatónak vagy öntevékeny csoportnak, amelyik a legtöbbet teszi a klubért vagy az adott évben a legszínvonalasabb előadást produkálja. Először Bozsó Dórát szólította Nagy Zoltán Péter, aki a TÁK logó pályázat nyertese lett. A második díjat dr. Galambos Gábor, karunk főigazgatója kapta, akinek hathatós (anyagi és erkölcsi) segítsége nélkül nem újulhatott volna meg a klub, és nem lenne a hallgatók – és most már az oktatók – kedvenc találkozási helye. A érdeklődők állófogadás során tekinthették meg a pályaműveket, majd a River koncertre érkezőkkel tölthettek el egy kellemes estét az újjászületett Tamási Áron Klubban.
8. 	Egységvezetői értekezlet: 2003. február 18. Dr. Seres László egyetemi tanár, az Egységvezetői Testület elnöke 2003. február 18-án hívta össze az SZTE JGYTFK Egységvezetői értekezletét. Az értekezlet napirendje a következő volt: 1. A tanárképzés helyzete a Bolognai folyamat tükrében (dr. Galambos Gábor főigazgató). 2. MAB jelentések tapasztalata, stratégiai kérdések (dr. Galgóczi László főigazgató-helyettes). 3. Nyílt Napok tapasztalatai (dr. Tóth Szergej főigazgató-helyettes). 4. Egyebek.
9. 	SZÖG ART. 2003. február 20-án nyitották meg a SZÖG ART Művészeti Egyesület kiállítását a Vigadó Galériában Budapesten. A kiállításon az SZTE Juhász Gyula Tanárképző Főiskolai Karról, a Rajz- művészettörténet tanszékről Aranyi Sándor, Lázár Pál és Sinkó János alkotásai voltak láthatóak.
10. Kiállítás a Rajz- művészettörténet tanszéken. 2003. február 26-án nyílt meg az SZTE Juhász Gyula Tanárképző Főiskolai Kar Rajz-művészettörténet tanszék Galériájában Sándor Edit grafikusművész elektrogáfiai kiállítása. A kiállítást megnyitotta: Szuromi Pál művészeti író. Közreműködött: a Vox Nova Vegyeskar.
11. Könyvtári hírek. Dr. Katona Imréné könyvtárvezető tájékoztatója szerint Főiskolánk Könyvtári Központja által használt Corvina elektronikus katalógus már 62373 rekorddal (1 rekord = 1 mű) szerepel az Országos Dokumentum-Ellátási Rendszer (ODR) összesített katalógusában. Ez a rendszer biztosítja a könyvtárközi kérések gyors lebonyolításának lehetőségét. A Könyvtári levelező/lap című szakmai folyóiratban megjelent 2002. évi statisztikai adatok szerint könyvtárunk a legtöbbet kölcsönző könyvtárak országos listáján a kilencedik helyen áll, közvetlenül az egyetemi könyvtárak után. Havi átlagban könyvtárunk 25 dokumentumot kölcsönöz. Ez a szám csak az ODR-en keresztül kért műveket jelenti, emellett e-mailen és hagyományos postai úton is érkeznek hozzánk kérések.
12. Könyvtári Információs Központ. 2003. március 13-án Könyvtári Információs Központ nyílt az SZTE Juhász Gyula Tanárképző Főiskolai Kar Könyvtári Központjában. A „Felsőoktatási és országos szakkönyvtárak Elektronikus Információ-Szolgáltatási (EISZ) rendszerének fejlesztése és a felhasználók képzése” című pályázaton a főiskolai kar Könyvtári Központja 15 millió forintos beruházással egy 20 gépből álló számítógépes termet rendezett be. A terem működtetésének fő célját dr. Katona Imréné könyvtárvezető így határozta meg: a az internet hozzáférési lehetőségek bővítése, az elektronikus adatbázis-használati ismeretek oktatása, a könyvtár információközvetítő szerepének erősítése. Az új létesítményt dr. Tóth Szergej és dr. Galgóczi László főigazgató-helyettesek avatták fel a kar Hattyas sor 10. szám alatti épületében. Az avatás után Bácsi János a főiskolai Gyakorló Általános Iskola igazgatója Számítógéppel segített olvasástanítás és beszédterápia címmel tartott bemutatóval egybekötött előadást. 
13. Megjelent Lénárd Tibor könyve. Megjelent Lénárd Tibor, a Német Nyelv és Irodalom Tanszék adjunktusának Der ostgermanische Aspekt in der Frühgeschichte des Volksnamens deutsch című monográfiája. A kötet a német népnév kialakulásának problematikáját vizsgálja – J. Grimm óta a német nyelvtörténet egyik le nem zárt kérdése –, különös tekintettel a szóalak keleti germán kapcsolataira, amelyek kapcsán a szerző a deutsch-népnév egy újszerű szemantikai fejlődését vázolja. A kötet lektorai Prof. Dr. Albrecht Greule (Regensburgi Egyetem) és Prof. Dr. Heinrich Tiefenbach (Regensburgi Egyetem).
14. A Magyar Tudományos Akadémia híreiből: Békési professzor tagságújítása. A Magyar Tudományos Akadémia Nyelv- és Irodalomtudományok Osztálya 2003. január 27-i ülésén tanácskozási jogú taggá választotta dr. Békési Imrét, a Magyar Nyelvi Tanszék tanárát. Nevezett oktató tagságát 2003. januárjától az MTA Nyelvtudományi Bizottsága is megújította.

IV. 
NEMZETKÖZI KAPCSOLATOK
Összeállította: dr. Györke Zoltánné főelőadó

DR. BENKŐ ZSUZSANNA tanszékvezető főiskolai tanár és DR. ERDEI KATALIN főiskolai adjunktus 2002. 11. 28. és 12. 01. között Drezdában, az „European Public Health Association (EUPHA) rendezvényen részt vett. Utazási költségeiket tanszéki keret biztosította.
DR. SZATMÁRI ZOLTÁN főiskolai docens 2002. 12. 04-től 06-ig a testvéregyetemi kapcsolatok keretében az Univerzita Konstantína Filozofa v Nitre intézmény vendége volt. Értékelték a 2002. évi közös kutatási eredményeket, s egyeztették a 2003. évi kutatási tervet. „A testnevelés szakos hallgatók beadási stílusának vizsgálata egy testnevelő tanári szerepjáték tükrében” címmel előadást tartott. Kutatómunkáját az együttműködési tervben megfogalmazottak szerint végezte. Kerekasztal megbeszélésen a közös kutatási terület szakkifejezéseit értelmezték. Egyeztették a közös publikációk témaköreit. Utazási költségét az SZTE biztosította.
BÉRES SÁNDOR főiskolai adjunktus 2002. 11. 28. és 04. között a testvéregyetemi kapcsolatok keretében az Unverzita Konnstantína Filozofa v Nitre intézményben vett részt szakmai tanulmányúton. Értékelték a kutatási eredményeket, s egyeztették a 2003. évi együttműködési tervet. „Az ifjúsági korú távolugró atlétanők biomechanikai elemzése” címmel előadást tartott. Kutatómunkája „a távolugrás biomechanikája, összehasonlító biomechanikai elemzés háromdimenziós mozgáselemző rendszer által kapott eredmények alapján” témakörre irányult. Közös publikációk témaköreinek egyeztetésére sor került. Utazása költségeit az SZTE biztosította.
DR. HARMAT MÁRTA főiskolai tanár 2002. 12. 05-től 08-ig Bécsben, az Institut zur Erforschung und Förderung österreichischer und internationaler Literaturprozesse által rendezett „Die Gleichzeitigkeit des Ungleichzeitigen” című nemzetközi konferencián vett részt. „Goethe und Plenzdorf aus heutiger sicht (Zur Aktualität des „Werther”-Textes)” címmel előadást tartott. Utazása költségeit tanszéki keret és önköltség biztosította.
PROPSZT ESZTER főiskolai adjunktus 2002. 12. 05-től 08-ig Bécsben, az Institut zur Erforschung und Förderung österreichischer und internationaler Literaturprozesse által szervezett nemzetközi rendezvényen vett részt. Előadásának címe: „Die Gleichzeitigkeit des Ungleichzeitigen als narrative Identität in István Elmers „volksbarock”. Utazása költségeit tanszéki keret és önköltség biztosította.
DR. SZALAY ISTVÁN főiskolai tanár 2002. 12. 11-től 15-ig a közvetlen kapcsolatok keretében A kolozsvári Babes-Bolyai Tudományegyetem vendége volt. Szakmai tanulmányútja során „A robbantott számok komplex modellje” címmel tartott előadást. Utazása költségeit a 082. sz. keret biztosította.
DR. VÁRMONOSTORY ENDRE tanszékvezető főiskolai tanár 2002. 12. 11-től 15-ig a közvetlen kapcsolatok keretében a Babes-Bolyai Tudományegyetemen szakmai tanulmányúton vett részt. Megtartott előadásának címe: „Reláció-mintaalgebrák függvényteljessége” Utazása költségeit a 082. sz. keret biztosította.
DR. GOMBOS JÓZSEF főiskolai tanár 2002. 11. 25-től 12. 22-ig Turkuban, a Turun Yliopisto testvéregyetemen végzett kutatómunkát a „Magyar vonatkozások az 1920-as–30-as évek finn sajtójában” című témakörben. A Socrates / Erasmus vendégoktatói programja keretében előadásokat tartott „Magyarország politikatörténete” címmel. Tartózkodása során konzultációk, szakest résztvevője volt. Közös Socrates pályázat benyújtása is előkészítést nyert. Utazása költségeit az MTA, a Finn Akadémia és a Socrates / Erasmus vendégoktatói elnyert pályázata biztosította.
NAGYNÉ DR. SZABÓ KLÁRA 2003. 01. 24-től 26-ig Bécsben, az Universität Wien intézményben sorra került Socrates / Tematikus Hálózati Projekt munkamegbeszélésén vett részt. A projekt 3. évében a „Minőségbiztosítás a nyelvoktatásban” munkacsoport tagjaként a projekt lezárásaként ajánlások megtételére fogalmaztak meg lehetséges tématerületeket és szempontokat. Előkészületek történtek a projektzáró Aarhus konferencia (Dánia) szervezésére is. Utazása költségeit a projekt biztosította.
SZALAI TÜNDE főiskolai tanársegéd 2002. 10. 01-től 2003. 01. 31-ig Grazban, a Karl-Franzens-Universität intézmény könyvtáraiban készülő PhD értekezéséhez végzett kutatómunkát. Témaköre: „Az idegen nyelvi íráskompetencia fejlesztése” A szakmai konzultációk, a kutatómunka eredményeként elkészült disszertációja központi fejezete, valamint két tanulmány alapkoncepciója, melyek a közel jövőben publikálásra kerülnek. Utazása költségeit az Österreichischer Austauschdienst ösztöndíja biztosította.
DR. CSALLNER ANDRÁS ERIK főiskolai docens 2003. 01. 19-től 25-ig a németországi Dagstuhl-ban, a „Numerical Software with Result Verification” címmel megrendezésre került meghívásos konferencián vett részt. „On Solving a Special Civil Engineering Problem” címmel előadást tartott. Az előadás, amely dr. Csendes Tibor informatikussal és Kocsis András építőmérnökkel közös munka eredménye, nagy érdeklődést váltott ki, mivel az ellenőrzött pontosságú módszerek európai szabványokba való beépítésének lehetőségeit tárgyalta. E kérdések kapcsán konzultációkat folytatott. Utazása költségeit az EU5 keretprogramban elnyert APPOL II. projekt fedezte.
DR. MARSI ISTVÁN főiskolai tanár a Karlsruhei Egyetem Kémiai Technológia Tanszékére kapott meghívást 2000-ben, majd 2001-ben, ahol a műanyagok hőbomlásával foglalkozó csoport munkájába bekapcsolódott. Bomlási reakciók mechanizmusának számítógépes felderítése terén végzett kutatómunkát, elsősorban módszer- és programfejlesztési feladatokkal foglalkozott. A számítások gyakorlati alkalmazásának feltételeit a 2002-ben indult, hároméves, az Európai Unió „HALOCLEAN Application – Waste management and recycling of WEEE-Process integrated thermal-chemical treatment of halogens containing materials” című projektje teremtette meg, melynek 11. Munkacsomagjában (Numerical simulation of thermal decomposition processes) a Kémia Tanszék hivatalos partnerként vesz részt. Az EU projekt keretében közvetlen együttműködés alakult ki a Milánói Műszaki Egyetem Dipartimento di Chimica Industriale e Ingegneria Chimica és a Karlsruhei Kutatóközpont Institut für Techni Chemie – Abteilung für Thermische Abfallbehandlung egységével is. Az utóbbi meghívására 2002. 07. 15-től 09. 14-ig tartózkodott az intézetben, majd 2002. 09. 15-től 12. 31-ig a Kémia Technológia Tanszéken folytatta a munkát. Németországi tartózkodási költségeit a Kutatóközpont EU projektje, illetve a Baden-Württemberg tartomány kormányának ösztöndíja fedezte. Eredményeiről „Computerunterstüzte Methoden in mechanistischer Untersuchung von makromolekularer Pyrolyse” címmel előadást tartott. 2003. 01. 30-31-én Karlsruheban részt vett a 2HAÉOCLEAN Application” féléves zárókonferenciáján, melyen előadást tartott „Program Developments for Investigation of Macromolecular Degradation” cammel. Az utazás költségeit az EU pályázat kerete biztosította.

V. 
Az SZTE JGYTFK Ifjúsági Bizottság
szervezeti és működési ügyrendje 
2003.

A SZTE JGYTFK Főiskolai Tanácsának határozata alapján dr. Galambos Gábor főigazgató a az kar Ifjúsági Bizottságának (IB) megalakításával, feladatainak újra- és átgondolásával, egyúttal az elnöki teendők ellátásával Hézsőné Böröcz Andrea főiskolai adjunktust Testnevelési és Sporttudományi Intézet) bízta meg, aki a megbízást elvállalta. 

Az Hézsőné Böröcz Andrea az Ifjúsági Bizottság elnökeként felkért három főiskolai oktatót, hogy a bizottság munkájában részt vegyenek. 
Az első ülésen, mely 2003. február 10-én dr. Tóth Szergej ifjúsági főigazgató-helyettes vezetésével zajlott le, a bizottság megalakult, majd 3 albizottságot hozott létre, melyek a következők.

sport és rekreáció albizottság:
vezetője: Hegedűs Imréné főiskolai adjunktus
Feladata a hallgatók és az oktatók sport- és rekreációs tevékenységének segítése

kulturális albizottság:
vezetője: Bozsó Renáta főiskolai tanársegéd
Feladata a hallgatók és oktatók kulturális tevékenységének szervezése, irányítása

életvitel, életmód segítő albizottság:
vezetője: Kádár Gabriella főiskolai tanársegéd
Feladata: a hallgatók életszemléletének pozitív befolyásolása, irányítása. Egészséges életvezetésük segítése.
Az albizottságok munkáját 1-1 hallgató segíti, akiket a HÖK delegál.
Az IB elnöke koordinálja a feladatokat, az alelnökök az előzetesen elfogadott program alapján kompetenciájuk keretén belül önállóan bonyolítják.
A feladattervek elkészítése, javaslatok kialakítására az elnök összehívja a bizottságot. A meghívó tartalmazza a munkához szükséges írásos anyagot és az elvégzendő feladat dokumentumait. 
A Bizottság üléseire meghívót kapnak: az IB tagjai, a Főigazgatóság, a HÖK, az érintett tanszék illetékes oktatói. A Bizottság az állásfoglalásait, javaslatait a Bizottsági tagok 2/3-os jelenlétével hozza. A Bizottság a személyi kérdésekben titkos szavazással foglal állást.
A Bizottság tevékenységéről szükséges szerint, de legalább évente egy alkalommal a Bizottság elnöke beszámol a kar vezetőjének vagy az illetékes főigazgató-helyettesnek, illetőleg szükség esetén a Főiskolai Tanácsnak.
Az adminisztrációs teendőket az elnök irányításával Tanács Gáborné végzi.

VI.
Az SZTE JGYTFK Ifjúsági Bizottság
Programtervezet, munkaterv
2003.

1. 	Reprezentatív kérdőíves felmérés elkészítése a legális és illegális drogok fogyasztása és annak mértékét illetően a JGYTFK hallgatói körében. 
Határidő: kérdőív elkészítése: 2003. március, felmérés: a második félév vége
2. 	Internetes diáktanácsadó weboldal létrehozása, ahol 
a) 	a bizottság közhasznú információkat (pl. aktuális programok, sportrendezvények stb.) adna közre
b) 	tájékoztatná a hallgatóságot, hogy problémáikkal hova, esetleg kihez fordulhatnak (orvosi, jogi kérdőívek)
c) 	könyvajánló
Határidő: 2003. április
3. 	Internetes jogi és pszichológiai tanácsadás bevezetése. Határidő: 2003. szeptember
4. 	„Activity bajnokság” megszervezése tanárok és hallgatók részvételével. (Csapatbajnokság)
Szervezők: közművelődés szakos hallgatók
Határidő: 2003. április-május
5. 	„Tarsd a formád” – sportnap, hallgatók, oktatók, dolgozók és családjaik számára-
Szervezők: III.-IV. éves rekreáció szakos hallgatók
Időpont: 2003. május 4. (Részletes beszámolót lásd a Főigazgatósági Tájékoztató következő számában)
6. 	Tanszékenként patronáló tanárok megbízása (hallgatói létszámtól függően), akik segítik a hallgatókat beilleszkedésükben, tanulásuk eredményességének növelésében, tanulási problémáik megoldásában.
Határidő: 2003. szeptember
7. 	Önismereti csoport beindítása
8. 	„Rögtönzések színháza” elnevezésű csoport meghívása.
Határidő: folyamatban

VII.
Válogatás a főiskolai logo-pályázatra 
beérkezett művekből